এদিকে জ্বালানি মন্ত্রণালয় ও পেট্রোবাংলা সূত্র জানায়, প্রধানমন্ত্রী শেখ হাসিনা গ্যাসের দাম বৃদ্ধির অনুমোদন দিয়েছেন। এর ফলে সব ধরনের গ্যাসের দাম আবারো বৃদ্ধি পাচ্ছে। এর মধ্যে সবচেয়ে বেশি বাড়ছে আবাসিক খাতের গ্যাসের দাম। আবাসিক খাতে দুই চুলার ক্ষেত্রে দাম বাড়বে সর্বোচ্চ ১২২ দশমিক ২২ শতাংশ পর্যন্ত। এর ফলে সাধারণ মানুষের জীবনযাত্রার ব্যয় আরো বাড়বে। আবাসিক খাতে দুই চুলার গ্যাসের বর্তমান দাম ৪৫০ টাকা থেকে বাড়িয়ে এক হাজার টাকা করা হচ্ছে। আর এক চুলার ক্ষেত্রে গ্রাহকদের ৪০০ টাকা থেকে বাড়িয়ে ৮৫০ টাকা করা হতে পারে। এক্ষেত্রে দাম বৃদ্ধির হার হবে ১১২ দশমিক ৫০ শতাংশ। আবাসিক গ্রাহকদের মধ্যে যারা মিটার ব্যবহার করেন, তাদের প্রতি এক হাজার ঘনফুট গ্যাসের বর্তমান দাম ১৪৬ টাকা ২৫ পয়সা। নতুন প্রস্তাবে এটা ২৩৫ টাকা করার কথা বলা হয়েছে। এক্ষেত্রে দাম বৃদ্ধির হার ৬০ দশমিক ৬৮ শতাংশ।